ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2032/98

υποβολή: Daniel Varela Suanzes-Carpegna (PPE) προς την Επιτροπή

(7 Ιουλίου 1998)

Θέμα: Δασμοί των ΗΠΑ για τις κονσέρβες τόνου σε λάδι

Στην απάντησή της όσον αφορά τη γραπτή ερώτησή μου αριθ. Ε-1201/98(1), η Επιτροπή αναφέρει ότι "δεν μπορεί να αποκλειστεί το ενδεχόμενο ο υψηλότερος δασμολογικός συντελεστής που ισχύει στις ΗΠΑ για τις κονσέρβες τόνου σε λάδι να καταστήσει την αγορά της Κοινότητας πιο ελκυστική για τις τρίτες χώρες, λόγω του χαμηλότερου δασμού". Σημειώνει επίσης ότι "επειδή οι ΗΠΑ τηρούν τις υποχρεώσεις τους στο πλαίσιο του Παγκοσμίου Οργανισμού Εμπορίου της ΓΣΔΕ όσο αφορά τις δασμολογικές δεσμεύσεις, η Κοινότητα δεν έχει απολύτως κανένα έρεισμα για να αντιταχθεί στον εν λόγω αμερικανικό δασμό". Η Επιτροπή καταλήγει με τα εξής: "Ωστόσο θα ήταν δυνατό να τεθεί το πρόβλημα αυτό στο πλαίσιο των προσεχών πολυμερών διαπραγματεύσεων για τους δασμούς".

Μπορεί η Επιτροπή να μας πληροφορήσει πότε ακριβώς θα διεξαχθούν οι εν λόγω πολυμερείς διαπραγματεύσεις;

Θά θέσει η Επιτροπή στις διαπραγματεύσεις αυτές το πρόβλημα που δημιουργεί η επιβολή από τις ΗΠΑ υψηλότερου δασμού στις κονσέρβες τόνου σε λάδι, σε σχέση με τον πολύ πιο χαμηλό δασμο της Κοινότητας;

Απάντηση του Sir Leon Brittan εξ ονόματος της Επιτροπής

(4 Αυγούστου 1998)

Η Κοινότητα υποστηρίζει ένα νέο γύρο πολυμερών εμπορικών διαπραγματεύσεων. Εντούτοις, η σύγκλιση ενός τέτοιου γύρου, στον οποίο η Κοινότητα θα επιθυμούσε να συμπεριλάβει διαπραγματεύσεις για τις δασμολογικές μειώσεις, μπορεί μόνο να αποφασισθεί από κοινού με τα συμβαλλόμενα μέρη του Παγκόσμιου Οργανισμού Εμπορίου (ΠΟΕ). Η Επιτροπή ελπίζει ότι αυτό θα μπορεί να γίνει κατά την υπουργική συνάντηση του ΠΟΕ στα τέλη του 1999.

Όταν οι διαπραγματεύσεις αυτές συμφωνηθούν και εφόσον οι διαπραγματεύσεις για τις μειώσεις των δασμών περιληφθούν, τότε θα μπορεί να περιληφθεί το θέμα που έθιξε το Αξιότιμο Μέλος του Κοινοβουλίου.

(1) ΕΕ C 354, 19.11.1998, 77.
ΓΡΑΠΤΗ ΕΡΩΤΗΣΗ E-1832/98

υποβολή: Katerina Daskalaki (UPE) προς την Επιτροπή

(12 Ιουνίου 1998)

Θέμα: Κίνδυνος μη τροφοδότησης με εφημερίδες νησιών και ακριτικών περιοχών της Ελλάδας

Αιφνίδια αύξηση των κομίστρων της Ολυμπιακής Αεροπορίας κατά 20 φορές για τη μεταφορά του τύπου σύμφωνα με απόφαση των αρμοδίων αρχών από 1ης Ιουνίου 1998, καθιστά ιδιαιτέρως επισφαλή τη δυνατότητα εκδοτικών οργανισμών, κυρίως ασθενέστερων οικονομικά εφημερίδων, να αποστέλλουν ικανοποιητικό αριθμό φύλλων στα νησιά και τις ακριτικές περιοχές της Ελλάδας.

Το θέμα έχει καίρια σημασία για τη δυνατότητα πρόσβασης στην ενημέρωση όλων των πολιτών της Ευρωπαϊκής Ένωσης.

Το Ευρωπαϊκό Κοινοβούλιο δυνάμει του Α4-0289/97 ψηφίσματός του που βασίστηκε στην έκθεση πρωτοβουλίας της Επιτροπής Πολιτισμού και Μέσων Μαζικής Ενημέρωσης με θέμα την επίδραση των νέων τεχνολογιών στο γραπτό τύπο κάλεσε την Ευρωπαϊκή Επιτροπή και τα κράτη μέλη αφενός "να επιβλέπουν τα συστήματα διανομής του γραπτού τύπου στα κράτη μέλη και να λάβουν τα κατάλληλα μέτρα ώστε να εξασφαλιστούν ίσες ευκαιρίες πρόσβασης στη διανομή όλων των εφημερίδων και περιοδικών έτσι ώστε να μην εμποδίζεται η ελευθερία έκφρασης και κυκλοφορίας στη διανομή" και αφετέρου "να ερευνήσουν ... το ενδεχόμενο κοινών ρυθμίσεων για μειώσεις στα τέλη διακίνησης του τύπου μέσω ταχυδρομείου, στις τηλεπικοινωνίες, τις μεταφορές ...".

Ποιά συνέχεια σκοπεύει να δώσει η Επιτροπή στο ως άνω αίτημα και την έκθεση γενικότερα;

Απάντηση του κ. Monti εξ ονόματος της Επιτροπής

(5 Αυγούστου 1998)

Η Επιτροπή με την απόφασή της 94/696/ΕΚ της 7ης Οκτωβρίου 1994 σχετικά με τις ενισχύσεις που χορηγεί το ελληνικό δημόσιο στην Ολυμπιακή Αεροπορία(1) εισήγαγε τους στόχους του σχεδίου αναδιάρθρωσης της Ολυμπιακής Αεροπορίας, η εφαρμογή του οποίου αποτελούσε προϋπόθεση για την έγκριση των μέτρων κρατικής ενίσχυσης για την εταιρεία.

Η ελληνική κυβέρνηση ενέκρινε τους νόμους αριθ. 2271/94 και 2602/98 για την εφαρμογή του σχέδιου αναδιάρθρωσης. Ο νόμος 2602/98 στο άρθρο 1.8 προβλέπει ότι ένα από τα μέτρα που θα πρέπει να εγκριθούν ώστε να λειτουργεί η εταιρεία σύμφωνα με τους κανόνες της οικονομίας και του ελεύθερου ανταγωνισμού είναι η αύξηση των κομίστρων για τον τύπο.

Η εταιρεία ενημέρωσε την Επιτροπή ότι η τελευταία αύξηση στα κόμιστρα για τη μεταφορά του τύπου πραγματοποιήθηκε το 1978. Έκτοτε η τιμή παρέμεινε αμετάβλητη, και το "πάγωμά" της θεωρήθηκε υποχρέωση δημόσιας υπηρεσίας. Το καθεστώς αυτό δεν επιτρέπεται πλέον από το σχέδιο αναδιάρθρωσης της εταιρείας.

Σύμφωνα με τη διοίκηση της Ολυμπιακής Αεροπορίας οι νέες τιμές ευθυγραμμίζονται με την απόφαση αριθ. 518 της IATA για τη μεταφορά του τύπου. Σύμφωνα με την επιθυμία του Ευρωπαϊκού Κοινοβουλίου για την εξάλειψη των εμποδίων στην ελευθερία της έκφρασης, η απόφαση αυτή προβλέπει ότι τα τέλη για τη μεταφορά του τύπου καθορίζονται με έκπτωση 33 % σε σχέση με την τιμή των εμπορικών αεροπορικών μεταφορών. Η Ολυμπιακή Αεροπορία επιβεβαιώνει ότι οι νέες τιμές της είναι ακόμη χαμηλότερες από αυτές που καθόρισε η IATA και ότι εφαρμόζονται εξίσου για τον ελληνικό και τον ξένο τύπο.

(1) ΕΕ L 273, 25.10.1994.
ΓΡΑΠΤΗ ΕΡΩΤΗΣΗ E-1142/98

υποβολή: José Apolinário (PSE) προς την Επιτροπή

(24 Απριλίου 1998)

Θέμα: Κοινοτικές πρωτοβουλίες/Αζόρες

Λαμβάνοντας υπόψη την ιδιαιτερότητα της περιφέρειας των Αζορών (Πορτογαλία), περιφέρειας ιδιαίτερα απομακρυσμένης και με ειδικό καθεστώς που θεσμοθετείται στη Συνθήκη για την Ευρωπαϊκή Ένωση, ζητώ από την Επιτροπή να αναφέρει ποια κοινοτική ενίσχυση έλαβε η περιφέρεια αυτή μέσω κοινοτικών πρωτοβουλιών (όλων και όχι μόνον της πρωτοβουλίας Regis) κατά την οικονομική περίοδο 1994-1999 και ποια είναι η πρόβλεψη της Επιτροπής σχετικά με τις ενισχύσεις στο πλαίσιο της οικονομικής περιόδου 2000-2006.

Κοινή απάντηση

του κ. Wulf-Mathies εξ ονόματος της Επιτροπής

στις γραπτές ερωτήσεις E-1135/98 και E-1142/98

(29 Μαϊου 1998)

Τα ποσά τα οποία διατίθενται από τα διαρθρωτικά ταμεία στην πορτογαλική περιφέρεια των Αζορών, δυνάμει του κοινοτικού πλαισίου στήριξης 1994-1999 για την Πορτογαλία, ανέρχονται συνολικά σε 697 εκατ. ECU περίπου.

Κατά την ίδια περίοδο, δυνάμει της πρωτοβουλίας Regis II που προσφέρει στις άκρως απομακρυσμένες περιφέρειες τη δυνατότητα να συμμετάσχουν πλήρως σε ενέργειες άλλων κοινοτικών πρωτοβουλιών, η Επιτροπή, κατά την κατανομή των πιστώσεων μεταξύ των πρωτοβουλιών το 1994, διέθεσε στο πορτογαλικό υποπρόγραμμα Regis II υπέρ των Αζορών ποσό 63 εκατ. ECU περίπου (τιμές 1996).

Στα ποσά αυτά προστίθενται 6,6 εκατ. ECU της κοινοτικής πρωτοβουλίας Leader II και 1,84 εκατ. ECU της πρωτοβουλίας PESCA, τα οποία διατέθηκαν στις Αζόρες δια μέσου εθνικών προγραμμάτων της Πορτογαλίας.

Συνολικός πίνακας των ποσών που διατέθηκαν καθώς και της κατανομής τους ανά ταμείο και χρηματοδοτούμενο πρόγραμμα διαβιβάστηκε απευθείας στο Αξιότιμο Μέλος του Κοινοβουλίου και την Γενική Γραμματεία του Κοινοβουλίου.

Τα σχετικά ποσά συμπεριλαμβάνουν ενίσχυση συνολικού ποσού 26 εκατ. ECU που διατέθηκε μετά τις βίαιες θύελλες οι οποίες έπληξαν τις Αζόρες το Δεκέμβριο 1996 και Ιανουάριο 1997.

Όσον αφορά τις μελλοντικές προοπτικές, η Επιτροπή τονίζει ότι αντιλαμβάνεται πλήρως το ρόλο που διαδραμάτισε η πολιτική οικονομικής και κοινωνικής συνοχής στην ανάπτυξη των άκρως απομακρυσμένων περιφερειών της Κοινότητας.

Αυτός είναι ο λόγος για τον οποίο στις προτάσεις της για τη νέα ρύθμιση όσον αφορά τα διαρθρωτικά ταμεία για την επόμενη περίοδο προγραμματισμού(1), η Επιτροπή εξομοίωσε γενικά τις περιφέρειες αυτές προς τις περιφέρειες του στόχου 1 για τις οποίες προορίζονται τα 2/3 περίπου του συνόλου των κονδυλίων των εν λόγω διαρθρωτικών ταμείων.

Εξάλλου, η Επιτροπή θέσπισε ως κριτήρια τα οποία επιτρέπουν την κατανομή των εν λόγω πιστώσεων μεταξύ των κρατών μελών τα ακόλουθα κριτήρια: επιλέξιμος πληθυσμός, ευημερία σε εθνικό και περιφερειακό επίπεδο, και σημασία των διαρθρωτικών προβλημάτων συμπεριλαμβανομένης της ανεργίας. Τα κριτήρια αυτά θα επιτρέψουν να επικεντρωθεί η κοινοτική βοήθεια στις περιφέρειες οι οποίες αντιμετωπίζουν τις μεγαλύτερες δυσκολίες, ιδιαίτερα τις άκρως απομακρυσμένες περιφέρειες.

Εντούτοις, η κατανομή μεταξύ των διαφόρων εθνικών περιφερειών των ποσών που διατίθενται σε κάθε κράτος μέλος για ένα συγκεκριμένο στόχο ανήκει στην αρμοδιότητα των αρχών του εν λόγω κράτους μέλους.

(1) COM(98)131.
ΓΡΑΠΤΗ ΕΡΩΤΗΣΗ P-2093/98

υποβολή: Karin Riis-Jørgensen (ELDR) προς την Επιτροπή

(30 Ιουνίου 1998)

Θέμα: Η κατάσταση του ανταγωνισμού για τους ιχθυοτρόφους της Δανίας

Σύμφωνα με το άρθρο 3 της απόφασης του Υπουργείου Περιβάλλοντος αριθ. 224 της 5ης Απριλίου 1989, οι δανοί εκτροφείς ιχθύων του γλυκού νερού αντιμετωπίζουν περιορισμούς όσον αφορά τη μέγιστη ετήσια κατανάλωση ιχθυοτροφών στα ιχθυοτροφεία τους. Στην πράξη, πρόκειται για περιορισμούς στην ιχθυοτροφική παραγωγή.

Απ' όσο γνωρίζουμε, δεν υφίστανται ανάλογοι περιορισμοί σε άλλες χώρες της ΕΕ.

Είναι οι κανόνες περιορισμού της ιχθυοτροφικής παραγωγής της Δανίας σύμφωνοι με τις διατάξεις της Συνθήκης για τον ανταγωνισμό;

Απάντηση του κ. Bonino εξ ονόματος της Επιτροπής

(28 Ιουλίου 1998)

Η νομοθεσία που αναφέρεται στον τομέα της υδατοκαλλιέργειας στην Δανία είναι περιεκτική και περιοριστική ταυτόχρονα, και προκύπτει από το γενικότερο πρόβλημα ρύπανσης στην Δανία, όπου οι υψηλές προδιαγραφές επεξεργασίας των υδάτων έχουν, σε γενικές γραμμές, ενισχυθεί μέσω της νομοθεσίας. Στον τομέα της βιομηχανίας παραγωγής ιχθύων γλυκού νερού, ο εθνικός στόχος έγκειται στην μείωση των περιβαλλοντικών επιπτώσεων κατά 50 %. Η βασική αρχή της εν λόγω νομοθεσίας είναι ο έλεγχος των περιβαλλοντικών επιπτώσεων της ιχθυοκαλλιέργειας, μέσω της επιβολής ορίων μεγίστης χρήσης ιχθυοτροφών. Σε κάθε μονάδα ιχθυοκαλλιέργειας κατανέμεται ετησίως ορισμένη ποσότητα ιχθυοτροφών.

Παρόλο που η ανωτέρω μέθοδος ελέγχου δεν εφαρμόζεται σε άλλα κράτη μέλη, η Συνθήκη ΕΕ δεν εμποδίζει τα κράτη μέλη να εγκρίνουν μέτρα προστασίας του περιβάλλοντος, αυστηρότερα από τα αντίστοιχα τα οποία προβλέπονται από την κοινοτική νομοθεσία.
ΓΡΑΠΤΗ ΕΡΩΤΗΣΗ E-1336/98

υποβολή: Glyn Ford (PSE) προς την Επιτροπή

(29 Απριλίου 1998)

Θέμα: Αντίθεση στην περαιτέρω ανάπτυξη πυρηνικών σταθμών στη Λιθουανία

Θα μπορούσε η Επιτροπή να αναφέρει εάν έχει διαθέσει κεφάλαια στη Λιθουανία για την ανάπτυξη της πυρηνικής ενέργειας, καθώς και εάν έχει διαθέσει κεφάλαια για την έρευνα εκμετάλλευσης άλλων τύπων παραγωγής ενέργειας;

Απάντηση του κ. Van den Broek εξ ονόματος της Επιτροπής

(2 Ιουνίου 1998)

Η Επιτροπή πληροφορεί το Αξιότιμο Μέλος ότι ουδεμία χρηματοδότηση της Κοινότητας δεν έχει σκοπό την ανάπτυξη πυρηνικού οπλισμού στη Λιθουανία και ότι ουδεμία κοινοτική χρηματοδότηση δεν χρησιμοποιείται για ανεύρεση άλλων κοιτασμάτων καυσίμων.

Η βοήθεια που παρέχεται στον πυρηνικό τομέα, άμεσα από την Κοινότητα ή μέσω του λογαριασμού για την πυρηνική ασφάλεια της Ευρωπαϊκής Τράπεζας Ανασυγκρότησης και Ανάπτυξης (ΕΤΑΑ), χρησιμοποιείται για τη βελτίωση της ασφάλειας των υφιστάμενων εγκαταστάσεων στην Ignalina.
ΓΡΑΠΤΗ ΕΡΩΤΗΣΗ E-1663/98

υποβολή: Ian White (PSE) προς την Επιτροπή

(29 Μαΐου 1998)

Θέμα: Ποσοστώσεις για το ιταλικό γάλα

Ποιά μέτρα προτίθεται να λάβει η Επιτροπή λαμβάνοντας υπόψη τις πληροφορίες σύμφωνα με τις οποίες η Ιταλική Κυβέρνηση προσφέρθηκε να πληρώσει 80 % των προστίμων που είχαν επιβληθεί στους Ιταλούς γαλακτοπαραγωγούς για υπερπαραγωγή και υπέρβαση των προβλεπομένων ποσοστώσεων γάλακτος;

Έχει ελεγχθεί εάν όλες οι καταχωρημένες επιχειρήσεις παραγωγής γάλακτος στην Ιταλία παράγουν όντως γάλα;

Απάντηση του κ. Fischler εξ ονόματος της Επιτροπής

(3 Ιουλίου 1998)

Η ιταλική κυβέρνηση δεν πρότεινε στους παραγωγούς να καταβάλει το 80 % της εισφοράς σε περίπτωση υπέρβασης της ατομικής ποσόστωσης. Αντίθετα, δυνάμει του νόμου αριθ. 5 της 27ης Ιανουαρίου 1978, η ιταλική κυβέρνηση επέστρεψε στους παραγωγούς ορισμένα ποσά, τα οποία είχαν εισπραχθεί προκαταβολικά επί της οφειλόμενης εισφοράς και τα οποία υπερέβαιναν το οφειλόμενο στο Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) ποσό. Πράγματι, η ιταλική ρύθμιση υποχρεώνει τον παραγωγό, από τη στιγμή κατά την οποία βρίσκεται σε κατάσταση υπέρβασης της ποσότητάς του, να καταβάλει στον αγοραστή και για κάθε παράδοση γάλακτος έως το τέλος της γαλακτοκομικής περιόδου προκαταβολή επί της οφειλόμενης εισφοράς προτού καταβληθεί η εθνική αντιστάθμιση. Γι' αυτό το λόγο, λαμβανομένων υπόψη των ποσών τα οποία είχαν κρατηθεί από τους αγοραστές προκαταβολικά επί της οφειλόμενης εισφοράς για τις δύο περιόδους 1995-1996 και 1996-1997, επιστράφηκε τμήμα των προκαταβολών για την περίοδο 1996-1997.

Όσον αφορά την δεύτερη ερώτηση, η ιταλική κυβέρνηση εφήρμοσε σειρά μέτρων με σκοπό την επαλήθευση της ορθότητας των ποσοστώσεων που χορηγήθηκαν. Οι πολυάριθμοι έλεγχοι οι οποίοι προβλέπονται από τα εν λόγω μέτρα σε επίπεδο τόσο παραγωγών όσο και αγοραστών, δεν έχουν ακόμη ολοκληρωθεί.

Η Επιτροπή παρακολουθεί με προσοχή την εξέλιξη της κατάστασης του γαλακτοκομικού τομέα στην Ιταλία και δεν θα παραλείψει να λάβει όλα τα μέτρα τα οποία απαιτούνται προκειμένου να διασφαλιστεί η τήρηση των κοινοτικών διατάξεων.
ΓΡΑΠΤΗ ΕΡΩΤΗΣΗ E-1086/98

υποβολή: Dietrich Elchlepp (PSE) προς την Επιτροπή

(7 Απριλίου 1998)

Θέμα: Στρεβλώσεις του ανταγωνισμού λόγω χορήγησης επιδοτήσεων στον αερολιμένα του Στρασβούργου

Η γαλλική κυβέρνηση επιχορηγεί με φορολογικά κεφάλαια ορισμένες τακτικές εναέριες γραμμές που ξεκινούν από τον αερολιμένα του Στρασβούργου. Έτσι όμως δημιουργούνται, κατά τη γνώμη των φορέων εκμετάλλευσης του κοντινού Baden-Airport στο Söllingen της Γερμανίας, στρεβλώσεις του ανταγωνισμού. Τώρα λοιπόν, το 1998 λήγει η άδεια για τη χορήγηση επιδοτήσεων στο Στρασβούργο που είχε εγκριθεί το 1995 από την Επιτροπή κατά παρέκκλιση για τη χρονική περίοδο μιας τριετίας.

Θα συνεχισθούν οι επιδοτήσεις για ορισμένες πτήσεις από το Στρασβούργο; Είναι αλληθές ότι πρόκειται ως επί το πλείστον για μη αποδοτικές συνδέσεις; Συμβιβάζεται αυτή η συνέχιση της επιδότησης μετά τη λήξη της τριετίας με τις διατάξεις της ευρωπαϊκής νομοθεσίας περί ανταγωνισμού;

Απάντηση του Κ. Kinnock εξ ονόματος της Επιτροπής

(29 Μαΐου 1998)

Το τρίτο πακέτο για την απελευθέρωση των αερομεταφορών ζητεί από τα Κράτη μέλη να επιβάλουν την υποχρέωση παροχής δημοσίων υπηρεσιών σε ορισμένα δρομολόγια από και προς περιφερειακά και απομακρυσμένα αεροδρόμια. Σε περίπτωση που καμία εταιρεία αερομεταφορών δεν εκδηλώνει πρόθεση να πραγματοποιήσει δρομολόγια σε συμμόρφωση με την εν λόγω υποχρέωση, όπως δημοσιεύτηκε στην Επίσημη Εφημερίδα, το Κράτος μέλος μπορεί να προκηρύξει διαγωνισμό για την επιλογή ενός κάποιου αερομεταφορέα που θα αναλάβει να εξυπηρετήσει τη γραμμή για χρονικό διάστημα μέχρι 3 ετών. Ο επιλεγόμενος αερομεταφορέας δικαιούται να ζητήσει την αποζημίωση του ελλείμματός του που απορρέει από την παροχή δημόσιας υπηρεσίας.

Οι κατευθυντήριες γραμμές εφαρμογής των άρθρων 92 και 93 της Συνθήκης ΕΚ στον κλάδο των αερομεταφορών(1), αναγνωρίζουν τη συμβατότητα της προαναφερόμενης αποζημίωσης με τους κανόνες περί κρατικών ενισχύσεων.

Ο μηχανισμός που προβλέπει την υποχρέωση παροχής δημοσίων υπηρεσιών έχει ήδη εφαρμοστεί σε διάφορες περιστάσεις από τα Κράτη μέλη. Το 1995, η Γαλλία επέβαλε τέτοιες υποχρεώσεις σε θέματα συχνότητας και δυναμικότητας σε ορισμένες γραμμές από το Στρασβούργο. Λαμβάνοντας υπόψη την εξέλιξη της αγοράς, η Γαλλία αποφάσισε τον Δεκέμβριο 1997 να διατηρήσει την εν λόγω υποχρέωση για πέντε μόνο χρόνια από Στρασβούργο. Η Επιτροπή δημοσίευσε τη σχετική προκήρυξη σε συμφωνία με τις διατάξεις της ισχύουσας Κοινοτικής νομοθεσίας(2).

Η Επιτροπή δεν διαθέτει ακριβή στοιχεία σχετικά με την επικερδή ή μη εκμετάλλευση των γραμμών αυτών.

(1) ΕΕ C 350, 10.12.1994.

(2) ΕΕ C 385, 19.12.1997.
ΓΡΑΠΤΗ ΕΡΩΤΗΣΗ E-1497/98

υποβολή: Richard Corbett (PSE) προς την Επιτροπή

(13 Μαΐου 1998)

Θέμα: Μεθοριακοί έλεγχοι

Θα προσυπέγραφε και σήμερα η Επιτροπή τις απαντήσεις της στις κοινοβουλευτικές ερωτήσεις 1692/84(1), 1789/85(2), 1071/82(3) και 1508/87(4), σύμφωνα με τις οποίες δεν επιτρέπεται σε όργανα των εθνικών αρχών να απαιτούν από πολίτες της ΕΕ που ταξιδεύουν από ένα κράτος μέλος σε άλλο να απαντούν σε ερωτήσεις που αφορούν τη διάρκεια ή το σκοπό του ταξιδιού τους, ή τον τελικό προορισμό τους; Ο κανόνας αυτός ισχύει εξίσου για τις εθνικές αρχές του κράτους αναχώρησης και του κράτους άφιξης; Πρόκειται να υπάρξουν μεταβολές στο καθεστώς αυτό μετά τη θέση σε ισχύ της Συνθήκης του Άμστερνταμ, ειδικότερα σε ό,τι αφορά το Ηνωμένο Βασίλειο και την Ιρλανδία;

Απάντηση του κ. Monti εξ ονόματος της Επιτροπής

(13 Ιουλίου 1998)

Ναι, το Δικαστήριο επιβεβαίωσε αυτήν την ερμηνεία του παράγωγου δικαίου σχετικά με την ελεύθερη κυκλοφορία των υπηκόων της ΕΕ και των μελών της οικογενείας τους και ιδίως στην απόφασή του της 30ης Μαΐου 1991 στην υπόθεση C-68/89, Επιτροπή των Ευρωπαϊκών Κοινοτήτων κατά Βασιλείου των Κάτω Χωρών(5).

Ναι, καθώς το παράγωγο δίκαιο προβλέπει ότι τόσο η έξοδος των υπηκόων της επικράτειας ενός κράτους μέλους, όσο και η είσοδός τους σε ένα άλλο κράτος μέλος πραγματοποιούνται "με απλή επίδειξη δελτίου ταυτότητος ή διαβατηρίου εν ισχύ" (βλέπε ιδίως τα άρθρα 2 παράγραφος 1 και 3 παράγραφος 1 της οδηγίας αριθ. 68/360/ΕΟΚ του Συμβουλίου, της 15ης Οκτωβρίου 1968, περί καταργήσεως των περιορισμών στη διακίνηση και στη διαμονή των εργαζομένων των κρατών μελών και των οικογενειών τους στο εσωτερικό της Κοινότητας(6)).

Όχι, διότι η εφαρμογή του παράγωγου δικαίου σχετικά με την ελεύθερη κυκλοφορία των υπηκόων της Ευρωπαϊκής Ένωσης δε θα επηρεαστεί από την έναρξη ισχύος της συνθήκης του Άμστερνταμ και των επισυναπτομένων σ' αυτήν πρωτοκόλλων.

(1) ΕΕ C 269, 21.10.1985, σελ. 1.

(2) ΕΕ C 314, 8.12.1986, σελ. 1.

(3) ΕΕ C 12, 17.1.1983, σελ. 2.

(4) ΕΕ C 263, 10.10.1988, σελ. 9.

(5) Συλλογή 1991, σελ. Ι-2637.

(6) ΕΕ L 257, 19.10.1968.
ΓΡΑΠΤΗ ΕΡΩΤΗΣΗ E-1744/98

υποβολή: Graham Mather (PPE) προς την Επιτροπή

(5 Ιουνίου 1998)

Θέμα: Τελωνειακοί έλεγχοι στο Γιβραλτάρ

Οι βρετανοί βουλευτές του Ευρωπαϊκού Κοινοβουλίου τακτικά δέχονται παράπονα σχετικά με τις καθυστερήσεις που παρατηρούνται κατά τη διέλευση από το Γιβραλτάρ στην Ισπανία.

Για τελωνειακούς λόγους το Γιβραλτάρ θεωρείται τρίτη χώρα και ως εκ τούτου οι δέοντες τελωνειακοί έλεγχοι αναπόφευκτα συνεπάγονται περισσότερες καθυστερήσεις απ' ότι οι έλεγχοι μεταξύ κρατών μελών.

Παρόλα αυτά, το μέγεθος των καθυστερήσεων στις οποίες υποβάλλονται οι πολίτες της ΕΕ που διέρχονται αυτά τα σύνορα σαφώς δεν είναι σύμφωνο με την αρχή της αναλογικότητας.

Ποιους μηχανισμούς διαθέτει η Επιτροπή για την παρακολούθηση αυτής της κατάστασης; Μπορεί η Επιτροπή να προβεί σε κάποιο σχόλιο σχετικά με την κατάσταση των διμερών διαπραγματεύσεων μεταξύ του ΗΒ και της Ισπανίας που καλύπτουν αυτό το ζήτημα; Προτίθεται η Επιτροπή να αναλάβει κάποια δράση για τη διευκόλυνση αυτών των διαπραγματεύσεων;

Απάντηση του κ. Monti εξ ονόματος της Επιτροπής

(28 Ιουλίου 1998)

Για τελωνειακούς λόγους και λόγους έμμεσης φορολογίας, το Γιβραλτάρ θεωρείται τρίτη χώρα δυνάμει του τμήματος 4 του παραρτήματος Ι της Πράξης Προσχώρησης του Ηνωμένου Βασιλείου, του 1972.

Δεν υπάρχουν κοινοτικές διατάξεις οι οποίες να καθορίζουν τον τρόπο με τον οποίο τα κράτη μέλη πρέπει να διενεργούν τελωνειακούς ελέγχους στους ταξιδιώτες που εισέρχονται ή εξέρχονται από το τελωνειακό έδαφος της Κοινότητας. Σύμφωνα με τη συνθήκη της ΕΚ και το παράγωγο δίκαιο, οι διοικήσεις των κρατών μελών απλώς λαμβάνουν τα απαιτούμενα μέτρα για την εξασφάλιση της αποτελεσματικής εφαρμογής των κοινοτικών διατάξεων.

Η Επιτροπή δεν παρακολουθεί την κατάσταση στα εν λόγω σύνορα και δεν είναι μέρος διμερών διαπραγματεύσεων μεταξύ του Ηνωμένου Βασιλείου και της Ισπανίας για τον τελωνειακό ή φορολογικό έλεγχο των ταξιδιωτών που εισέρχονται στην Ισπανία από το Γιβραλτάρ ή αντίστροφα. Το 1996, η Επιτροπή ανήγγειλε ότι είχε κινήσει διαδικασία κατά της Ισπανίας διότι κατά τα φαινόμενα οι ισπανικές αρχές, στο συγκεκριμένο σημείο διέλευσης των συνόρων, εφήρμοζαν λανθασμένα τις κοινοτικές διατάξεις όσον αφορά την απαλλαγή από δασμούς και φόρους των εμπορευμάτων που εισήρχοντο στο τελωνειακό έδαφος. Ωστόσο, η αγωγή αποσύρθηκε μόλις οι ισπανικές αρχές απέδειξαν ότι ενεργούσαν σύμφωνα με το κοινοτικό δίκαιο.

Βεβαίως, εάν το αξιότιμο μέλος του Κοινοβουλίου είναι σε θέση να παράσχει λεπτομέρειες περιπτώσεων κατά τις οποίες θεωρεί ότι οι καθυστερήσεις που αναφέρονται στην παρούσα ερώτηση είναι αποφευκτέες και είναι δυνατόν να αποδίδονται σε εσκεμμένη δράση των αρχών του ενός ή του άλλου ενδιαφερόμενου κράτους μέλους, η Επιτροπή είναι φυσικά πρόθυμη να εξετάσει τις περιστάσεις και, εφόσον κρίνει απαραίτητο, να θέσει το θέμα στις εν λόγω αρχές.

Όσον αφορά τη δεύτερη πρόταση της ερώτησής του, υπενθυμίζεται στο αξιότιμο μέλος ότι δεν διενεργούνται πλέον τακτικοί τελωνειακοί έλεγχοι στους ταξιδιώτες μεταξύ κρατών μελών.
ΓΡΑΠΤΗ ΕΡΩΤΗΣΗ E-2280/98

υποβολή: Anita Pollack (PSE) προς την Επιτροπή

(22 Ιουλίου 1998)

Θέμα: Θαλασσαιμία

Διαθέτει η Επιτροπή στοιχεία σχετικά με τη συχνότητα εμφάνισης της θαλασσαιμίας σε κάθε κράτος μέλος;

Απάντηση του κ. Flynn εξ ονόματος της Επιτροπής

(5 Αυγούστου 1998)

Η Επιτροπή δε διαθέτει τη ζητούμενη πληροφορία.
ΓΡΑΠΤΗ ΕΡΩΤΗΣΗ E-1901/98

υποβολή: Glenys Kinnock (PSE) προς την Επιτροπή

(16 Ιουνίου 1998)

Θέμα: Υποστήριξη θυμάτων στην ΕΕ

Μπορεί η Επιτροπή να μας πει εάν στα κράτη μέλη υπάρχουν οργανώσεις για την υποστήριξη των θυμάτων εγκληματικών ενεργειών μέσω της παροχής συμβουλών, παράστασης στο δικαστήριο, εξασφάλισης αποζημιώσεων και παροχής βοήθειας στις οικογένειας των θυμάτων;

Απάντηση της κας Gradin εξ ονόματος της Επιτροπής

(17 Ιουλίου 1998)

Η Επιτροπή γνωρίζει την ύπαρξη οργανώσεων για την υποστήριξη θυμάτων εγκληματικών ενεργειών στα περισσότερα, αν όχι σε όλα τα κράτη μέλη. Η δομή τους ποικίλλει σύμφωνα με διάφορους παράγοντες, περιλαμβανομένης της σχέσης τους με τους εθνικούς φορείς υποστήριξης θυμάτων. Η Επιτροπή παραπέμπει το Αξιότιμο Μέλος του Κοινοβουλίου στο Ευρωπαϊκό Φόρουμ για υπηρεσίες υποστήριξης θυμάτων, κεντρική οργάνωση με συμμετέχοντες οργανισμούς στα περισσότερα κράτη μέλη.
ΓΡΑΠΤΗ ΕΡΩΤΗΣΗ E-2006/98

υποβολή: Gunilla Carlsson (PPE) προς την Επιτροπή

(30 Ιουνίου 1998)

Θέμα: Υποχρεώσεις των εταιρειών εκμετάλλευσης καλωδειακών δικτύων

Στις περισσότερες ευρωπαϊκές χώρες οι εταιρείες εκμετάλλευσης καλωδειακών δικτύων υποχρεούνται εκ του νόμου να διανέμουν τηλεοπτικά και ραδιοφωνικά προγράμματα. Οι υποχρεώσεις αυτές συνήθως αφορούν περιορισμένο αριθμό δημοσίων εκπομπών. Επί του παρόντος υπάρχει η τάση επέκτασης των εν λόγω υποχρεώσεων ώστε να συμπεριλάβουν:

1. εθνικά εμπορικά προγράμματα,

2. τηλεοπτικά προγράμματα επί πληρωμή και

3. νέα θεματικά κανάλια δημοσίων εκπομπών.

Μια τέτοια επέκταση ενδέχεται να έχει αρνητικές επιπτώσεις σε ό,τι αφορά τη λειτουργία της εσωτερικής αγοράς και ιδιαίτερα την ελεύθερη παροχή υπηρεσιών.

Ποιά είναι η θέση της Επιτροπής σχετικά με το παραδεκτόν της επέκτασης των εν λόγω υποχρεώσεων, λαμβάνοντας υπόψη τους κανόνες που διέπουν την εσωτερική αγορά, ιδίως σε συνάρτιση με το άρθρο 59 της Συνθήκης;

Απάντηση του κ. Monti εξ ονόματος της Επιτροπής

(29 Ιουλίου 1998)

Η Επιτροπή έλαβε καταγγελίες, στις οποίες οι καταγγέλοντες υποστηρίζουν ότι οι κανόνες που έχουν θεσπίσει ορισμένα κράτη μέλη προκειμένου να επιβάλλουν υποχρεώσεις στα καλωδιακά δίκτυα εμποδίζουν την ελεύθερη κυκλοφορία των υπηρεσιών τηλεοπτικής μετάδοσης στην εσωτερική αγορά. Οι εν λόγω καταγγελίες εξετάζονται. Η Επιτροπή έχει ήδη κινήσει διαδικασία επί παραβάσει για μία εξ αυτών.

Μετά την ολοκλήρωση της εν λόγω εξέτασης, η Επιτροπή θα κρίνει εάν είναι αναγκαία η θέσπιση ειδικών ερμηνευτικών κανόνων σχετικά με την εφαρμογή της αρχής της αναλογικότητας στα εθνικά μέτρα αυτού του είδους και στους στόχους τους (βάσει της οδηγίας 89/552/ΕΟΚ του Συμβουλίου της 3ης Οκτωβρίου 1989 για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων(1), και το άρθρο 59 της συνθήκης ΕΚ). Επιπλέον, η Επιτροπή εκπονεί ερωτηματολόγιο, το οποίο θα αποσταλεί προσεχώς σε όλους τους ενδιαφερόμενους.

(1) ΕΕ L 298, 17.10.1989.